**Granodiorit** je felzická intruzívna hornina prechodného zloženia medzi granitom (žulou) a dioritom. Patrí do skupiny granitoidov. Tieto horniny, od ktorých je voľným okom ťažko rozlíšiteľný sú si všetky veľmi podobné. Predstavuje hlbinný ekvivalent dacitu.

Označenie horniny zaviedol v roku 1893 G. F. Becker.

Vlastnosti
----------

Granodiority sú zväčša rovnomerne zrnité. Má hypidiomorfnú štruktúru. Porfýrickou štruktúrou sa vyznačuje granodioritový porfýr, alebo tiež granodiority zo Škótska, s väčšími výrastlicami draselných živcov.

Minerálne zloženie
------------------

Granodiorit v diagrame QAPF
Výbrus granodioritu v polarizčnom mikroskope, možno pozorovať plagioklas, hornblend, kremeň a biotit.
Obsahuje plagioklas, draselný živec a kremeň. Plagioklas, resp. oligoklas a andezín tvorí asi 50 % a kremeň asi 30 % minerálov. Priemerný obsah SiO2 v granodiorite sa pohybuje od 66 do 67 %, čo zodpovedá asi 22 % voľného kremeňa. Draselné živce (ortoklas, mikroklín) je spolu s bázickými minerálmi zastúpený menej významne. Z tmavých minerálov je najčastejší biotit, menej amfibol. Akcesorické minerály tvorí apatit, titanit, zirkón a magnetit.

Granodiority bez K-živcov sa označujú ako trondhjemit. Výlevným ekvivalentom granodioritov je dacit.

Výskyt
------

### Vo svete

Tvoria podstatnú časť batolitov v Kalifornii, či Donegalského masívu v Spojenom kráľovstve. V Českom masíve je rozšírený v stredočeskom plutóne (sázavský a blatenský typ), aj v brnianskom plutóne a žulovskom masíve.

### Na Slovensku

V Západných Karpatoch sa granodiority vyskytujú spolu so žulou. Granodiority budujú podstatné časti kryštalinika vystupujúceho v Západných Karpatoch. V oblasti tatrika je rozšírený prašivský a ďumbiersky granodiorit, ktoré sa podieľajú na stavbe jadra Ďumbierských Nízkych Tatier. Vyskytuje sa tiež v oblasti modranského masívu v Malých Karpatoch. Vo veporiku sa vyskytuje sihliansky granodiorit s titanitom. Terciérne subvulkanické granodioritové porfýry tvoria výplň Štiavnického stratovulkánu.

Použitie
--------

Slovenské granodiority, keďže sú značne tektonicky porušené, sa hodia len na výrobu kameniva, ako lomový kameň, do betónov atď.. Podobne ako ostatné granitoidy môže byť využívaný ako obkladový a dekoračný kameň. Z granodioritu je vytesaná napríklad Rosettská doska.

Referencie
----------

1. 1 2  www.geologie.estranky.cz - Přehled názvů hornin (Online) prístup: 6.11.2008
2. ↑  Konečný, V. 2008: *Neogénny vulkanizmus na území Slovenska.* (príloha k článku na s. 16 - 21) Enviromagazín 13
3. 1 2 3  Krist, E. Krivý, M. 1985: *Petrológia.* Alfa, Bratislava, 464 s.
4. 1 2 3   (Online) prístup 17.3.2009
5. ↑  Le Maitre, R.W. (Editor), 2002, Igneous rocks A Classification and Glossary of Terms Recommendations of the International Union of Geological Sciences Subcommission on the Systematics of Igneous Rocks. Cambridge University Press, Cambridge, s. 31
6. ↑  Kohút, M. a Danišík, M. 2017: Rapid cooling and geospeedometry of granitic rocks exhumation within a volcanic arc: A case study from the Central Slovakian Neovolcanic Field (Western Carpathians). Island Arc, 26, 5, s. 1038-4871,

Iné projekty
------------

Commons
* Spolupracuj na Commons Commons ponúka multimediálne súbory na tému **Granodiorit**